示胡二郎歌
作者：成都醉道士
朝代：唐

paragraphs: 欲究丹砂理，幽玄無處尋。
不離鉛與汞，無出水中金。
金欲煉時須得水，水遇土兮終不起。
但知火候不參差，自得還丹微妙旨。
人世分明知有死，剛只留心戀朱紫。
豈知光景片時間，將謂人生長似此。
何不迴心師至道？免逐年光虛自老。
臨樽只解醉醺酣，對鏡方知漸枯槁。
二郎切切聽我語，仙鄉咫尺無寒暑。
與君說盡只如斯，莫戀嬌奢不肯去。
感君恩義言方苦，火急迴心求出路。
吟成數句贈君辭，不覺便成今與古。